Shavkat Mirziyoev “Yangi Namangan” shaharchasining ikkinchi bosqichi loyihasi bilan tanishdi

Shavkat Mirziyoev 9 mart kuni “Yangi Namangan” shaharchasining ikkinchi bosqichi loyihasi bilan tanishdi. Bu haqda Prezident matbuot xizmati xabar berdi.
Ma'lum qilinishicha, Namangan shahri ham iqtisodiyot, ham nufus jihatidan o'sib bormoqda. So'nggi besh yilda shahar aholisi 152 ming nafarga ko'paygan. Shu davrda 300 dan ziyod ko'p qavatli uylar qurilib, qariyb 65 ming fuqaro yangi xonadonga ega bo'lgan.
Jumladan, “Yangi Namangan” shaharchasi loyihasining birinchi bosqichida 330 gektar maydonda 8 ming 500 xonadonli 184 ta uy-joy barpo etilgan. Shuningdek, 145 gektar maydonda kichik sanoat zonalari tashkil etilib, 10 ming yangi ish o'rinlari yaratilgan.
“Bugungi kunda Namangan shahrida 30 ming fuqaroning uy-joyga ehtiyoji bor. Kelgusi yillarda shahar aholisi yiliga 25 ming nafarga ko'payishi kutilmoqda. Shu bois, Shavkat Mirziyoev saylovoldi dasturida Namangan shahrini ‘bir millionlik shahar’ga aylantirish va ‘Yangi Namangan’ shaharchasini kengaytirishni aytgan edi”, deyiladi xabarda.
Ta'kidlanishicha, taqdimotda ushbu shaharchaning ikkinchi bosqichi bosh rejasi ko'rib chiqilgan. Unga ko'ra, 272 gektar maydonda 20 ming xonadonga ega 171 ta ko'p qavatli uy qurilishi rejalashtirilgan.
Davlat rahbari uylarning sifati, infratuzilmasi qanday bo'lishi bilan qiziqqan. Mutasaddilarga hozir ko'p qavatli uylarda yashayotgan odamlar va talabgorlar bilan uchrashib, ularning takliflarini olish, shu asosida loyihani tanqidiy qayta ko'rib chiqib, batafsil rejalashtirish bo'yicha topshiriq bergan.
Hududda uylarni va muhandislik-kommunikatsiya tarmoqlarini to'g'ri joylashtirish, binolarda milliy hunarmandchiligimizga xos  bezaklardan foydalanish muhimligi ta'kidlangan. Shaharcha hududida ish o'rinlari tashkil etish, xizmat ko'rsatishni rivojlantirish bo'yicha ko'rsatmalar berilgan. Loyihaga ko'ra, bu yerda “Yangi O'zbekiston” bog'ini barpo etish ham rejalashtirilgan.
Prezident bog' uchun daraxt ko'chatlarini hozirdan yetishtirish, ko'p qavatli uylar oldida va yo'l bo'ylarida ham daraxtlar ekish zarurligini ta'kidlagan.
Namangan viloyatida kichik sanoat zonalari infratuzilmasini yaxshilash, ichki yo'llar va ichimlik suvi tarmoqlarini ta'mirlash masalalariga ham e'tibor qaratilgan. Mutasaddilarga hokim yordamchisi, yoshlar yetakchisi va xotin-qizlar faoli ishini tashkil etish, mahallalarda sport maydonchalari, maishiy xizmat majmualari qurish bo'yicha topshiriqlar berilgan.
Avvalroq Shavkat Mirziyoev Ukrainada o'qiyotgan talabalar haqida gapirgandi. Shuningdek, Prezident ishtirokida xotin-qizlar kuniga bag'ishlangan bayram tadbiri bo'lib o'tgani xabar qilingan.